33 miljoonan asukkaan maakunta toivoo uuden rekisterin vähentävän väkivaltaisuuksia. Ihmisoikeusjärjestöt ovat tuominneet päätöksen.

Uuden rekisterin katsotaan olevan osa hallituksen toimia hinduenemmistön aseman vahvistamiseksi. EPA/AOP

Intia on poistanut neljän miljoonan ihmisen kansalaisuuden maan koillisosassa sijaitsevassa Assamin maakunnassa, kertoo AFP.

Maanantaina julkaistu uusi rekisteri listaa vain ne, jotka pystyivät todistamaan olleensa Assamissa ennen vuotta 1971, jolloin miljoonat ihmiset pakenivat maakuntaan Bangladeshin itsenäisyyssotaa.

Yli 30 miljoonaa ihmistä hakivat pääsyä rekisteriin, joista hieman yli neljä miljoonaa hakemusta hylättiin. Viranomaisten mukaan oikeiden Intian kansalaisten ei kuitenkaan tarvitse olla huolissaan.

- Mahdollisuuksia hakea lopulliseen rekisteriin tulee olemaan useita, rekisteröintiprosessia johtanut viranomainen kertoi tiedotustilaisuudessa.

Hän kertoi valtion tarjoavan apua kaikille, joiden nimet jäivät rekisterin ulkopuolelle. Lopullinen rekisteri on tarkoitus saada valmiiksi joulukuuhun mennessä.

Ihmisoikeusjärjestöt tuomitsevat

Ihmisoikeusjärjestöt ovat kritisoineet valtion toimia ja vertaavat kansalaisuuksien poistoa vastaavaan tapaukseen Myanmarissa vuonna 1982, jolloin valtio poisti kansalaisoikeudet Rohingya-yhteisöön kuuluvilta ihmisiltä.

Yhdysvalloissa toimivan Avaaz-järjestön mukaan Intia ei ole tehnyt järjestelyjä ihmisille, jotka haluavat valittaa päätöksestä, eikä heillä ole tarpeeksi aikaa puolustaa itseään ennen lopullisen rekisterin julkaisua.

- Tämä koskee vain muslimeja, joiden täytyy todennäköisesti käydä läpi monimutkainen ja epäreilu valitusprosessi ilman oikeutta asianajajaan, mikä tulee päättymään toivottomaan tilanteeseen, järjestön johtaja Ricken Patel kommentoi.

Hallitus toivoo uuden rekisterin vähentävän väkivaltaisuuksia maakunnassa, joka on vuosien ajan kärsinyt alkuperäisasukkaiden ja siirtolaisten välisistä yhteenotoista. Pahimmassa verilöylyssä vuonna 1983 kuoli yli 2000 ihmistä, joista suurin osa oli vähemmistöön kuuluvia muslimeja.

Valtion mukaan ketään ei olla karkottamassa, mutta arvostelijat uskovat tämän olevan vain uusi toimi hindunationalistisen hallituksen tavoitteessa vahvistaa maan hinduenemmistön oikeuksia vähemmistöjen kustannuksella.